Document ID: 32014L0093

DIREKTIVA KOMISIJE 2014/93/EU
z dne 18. julija 2014
o spremembi Direktive Sveta 96/98/ES o pomorski opremi
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 96/98/ES z dne 20. decembra 1996 o pomorski opremi (1) in zlasti člena 17 Direktive,
ob upoštevanju naslednjega:
(1)
Za namene Direktive 96/98/ES se uporablja najnovejša različica mednarodnih konvencij in standardov preskušanja.
(2)
Od sprejetja zadnjega akta, ki spreminja Direktivo 96/98/ES, so začele veljati številne spremembe mednarodnih konvencij in veljavnih standardov preskušanja. Navedene spremembe bi bilo treba vnesti v Direktivo 96/98/ES.
(3)
Istočasno so Mednarodna pomorska organizacija in evropske organizacije za standardizacijo sprejele standarde, vključno s podrobnimi standardi preskušanja, za številne predmete opreme, ki so navedeni v Prilogi A.2 k Direktivi 96/98/ES ali se, čeprav niso navedeni, štejejo za pomembne za namene navedene direktive. Zato bi bilo treba takšne predmete opreme po potrebi vključiti v Prilogo A.1 ali prenesti iz Priloge A.2 v Prilogo A.1.
(4)
Zato bi bilo treba Direktivo 96/98/ES ustrezno spremeniti.
(5)
Za opremo, za katero po novem veljajo usklajene zahteve v skladu s to direktivo in ki je bila izdelana pred iztekom roka za izvajanje te direktive, je ustrezno dovoliti dajanje na trg in na ladje Skupnosti v prehodnem obdobju.
(6)
Ukrepi iz te uredbe so v skladu z mnenjem Odbora za varnost na morju in preprečevanje onesnaževanja z ladij (COSS) -
SPREJELA NASLEDNJO DIREKTIVO:
Člen 1
Priloga A k Direktivi 96/98/ES se nadomesti z besedilom iz Priloge k tej direktivi.
Člen 2
Oprema, ki je v stolpcu 1 Priloge A.1 navedena kot prenesena iz Priloge A.2 in je bila izdelana pred 14. avgustom 2015 v skladu s homologacijskimi postopki, ki so na ozemlju države članice že veljali pred navedenim datumom, se lahko do 14. avgusta 2017 še naprej daje na trg in na ladje Skupnosti.
Člen 3
1. Države članice najpozneje do 14. avgusta 2015 sprejmejo in objavijo zakone in druge predpise, potrebne za uskladitev s to direktivo. Komisiji takoj sporočijo besedilo navedenih predpisov.
Te predpise uporabljajo od 14. avgusta 2015.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice Komisiji sporočijo besedilo temeljnih predpisov nacionalne zakonodaje, sprejetih na področju, ki ga ureja ta direktiva.
Člen 4
Ta direktiva začne veljati dvajseti dan po objavi v Uradnem listu Evropske unije.
Člen 5
Ta direktiva je naslovljena na države članice.
V Bruslju, 18. julija 2014

Labels: 7
8
13
20